31994R0804
L 093/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 804/94 НА КОМИСИЯТА
от 11 април 1994 година
за определяне на някои подробни правила за прилагането на Регламент (ЕИО) № 2158/92 на Съвета относно информационните системи за горските пожари
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2158/92 на Съвета от 23 юли 1992 г. относно опазването на горите на Общността от пожари (1), и по-специално член 5, параграф 3 от него,
като има предвид, че съгласно член 5, параграф 2 от Регламент (ЕИО) № 2158/92, създаването от държавите-членки на информационна система за горските пожари има за цел да се улесни обменът на информация за горските пожари, да се оценява постоянно ефектът от действията, предприети от държавите-членки и от Комисията с оглед опазването на горите от пожари, да се оценяват рисковите периоди, степента и причините и да се определят стратегии за предпазването на горите от пожари и по-специално да се премахнат или ограничат причините за тях;
като има предвид, че информацията за оценката на ефективността на мерките, посочена в член 5, параграф 2 от Регламент (ЕИО) № 2158/92, трябва да допринесе за съставянето на отчета за предприетите действия, предвиден в член 10, параграф 3 от Регламент (ЕИО) № 2158/92;
като има предвид, че, за да се постигнат набелязаните цели, държавите-членки трябва най-малко да съберат информация, съставена от еднородни данни, които да бъдат сравними в рамките на Общността и достъпни на определена периодичност, наречени „минимални стандартни данни за горските пожари“;
като има предвид, че хармонизирането на тези данни в рамките на Общността трябва да стане постепенно и че тези общи стандартни данни трябва да подлежат на развитие, в резултат на тясното сътрудничество в тази област между държавите-членки и Комисията в рамките на Постоянния комитет за горите, така че да се избегнат сътресенията в съществуващите национални системи за събиране на данни за горските пожари; като има предвид, че поради това следва да се определят хронологично етапите за събиране на някои данни от тази обща основа;
като има предвид, че, за да може Общността да помогне за създаването на информационните системи, държавите-членки трябва най-малкото да отговорят на изискването за минималните стандартни данни за горските пожари;
като има предвид, че следва да се определят условията, на които да отговарят молбите за помощ, с оглед разглеждането им, съгласно целите, определени от член 5, параграф 2 от Регламент (ЕИО) № 2158/92;
като има предвид, че мерките, предвидени в настоящия регламент, са в съответствие със становището на Постоянния комитет за горите,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки събират информация относно горските пожари, която позволява постигането на целите на член 5, параграф 2 от Регламент (ЕИО) № 2158/92.
2. Информацията съдържа най-малко определен набор от еднородни данни, които са сравними в рамките на Общността и се нарича „минималните стандартни данни за горските пожари“ така, както е дефинирана в приложение I.
3. Събирането на съвкупността от данни може да бъде ограничено до зоните с висок и среден риск на територията на държавите-членки.
4. Всяка година, считано от датата на влизане в сила на настоящия регламент, държавите-членки предоставят на Комисията минималните стандартни данни.
5. По мотивирано искане на държавите-членки могат да се определят срокове за предоставянето на минималните стандартни данни.
6. Техническите условия за изпълнение на разпоредбите от настоящия член са дадени в приложение I.
Член 2
1. Молбите за финансово подпомагане на събирането на данните, предвидени в член 1, параграф 1, подобряването на събирането на данните или разпространението му върху зони, които не са обхванати от него, трябва да съдържат данните и документите, посочени в приложение II.
2. Молби, които не отговарят на условията на параграф 1, не се разглеждат.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 април 1994 година.